ส่วนที่ 1

ข้อมูลสรุป (Executive Summary)

บริษัท เงินทุนธนชาติ จำกัด (มหาชน) (NFS)
ปัจจุบันอยู่ระหว่างเตรียมการคืนใบอนุญาตการประกอบธุรกิจเงินทุนและเปลี่ยนแปลงชื่อบริษัท เป็น
“บริษัททุนธนชาต จำกัด (มหาชน)“ ซึ่งคาดว่าจะแล้วเสร็จในวันที่ 3 เมษายน 2549
โดยนับตั้งแต่เดือนพฤษภาคม 2548 เป็นต้นมา
บริษัทได้ลดบทบาทการดำเนินธุรกิจในฐานะบริษัทเงินทุน
ลงด้วยการโอนการประกอบธุรกิจทางการเงินให้ธนาคารธนชาต จำกัด (มหาชน)
เป็นผู้ดำเนินการแทนตามแผนงานการปรับโครงสร้างการประกอบธุรกิจของกลุ่มธนชาต
ทั้งนี้ยังคงสถานะเป็นบริษัทแม่ของกลุ่มธนชาต (Holding Company)
ที่ถือหุ้นบริษัทในกลุ่มแต่ละบริษัทในจำนวนไม่น้อยกว่าร้อยละ 50 ของทุนจดทะเบียนที่ชำระแล้ว
อันประกอบด้วยธุรกิจที่สำคัญ คือ ธุรกิจธนาคารพาณิชย์ ธุรกิจหลักทรัพย์ ธุรกิจจัดการกองทุน
ธุรกิจประกันภัย ธุรกิจประกันชีวิต และธุรกิจบริหารสินทรัพย์ ผ่านการดำเนินการของธนาคารธนชาต
จำกัด (มหาชน) บริษัทหลักทรัพย์ ธนชาต จำกัด (มหาชน) บริษัทหลักทรัพย์จัดการกองทุน ธนชาต
จำกัด บริษัท ธนชาตประกันภัย จำกัด บริษัท ธนชาตประกันชีวิต จำกัด บริษัทบริหารสินทรัพย์
เอ็นเอฟเอส จำกัด และบริษัทบริหารสินทรัพย์ แม๊กซ์ จำกัด ตามลำดับ

ฐานะการเงินของบริษัทฯ ณ วันที่ 31 ธันวาคม 2548 เปรียบเทียบกับงวดเดียวกันของปี 2547
มีสินทรัพย์รวม 116,936 ล้านบาท ลดลงร้อยละ 13.8 หนี้สินรวม 94,297 ล้านบาท ลดลงร้อยละ
17.9 และส่วนของผู้ถือหุ้น 22,639 ล้านบาท เพิ่มขึ้นร้อยละ 9.1 คิดเป็นมูลค่าตามบัญชีต่อหุ้น
16.98 บาท สินทรัพย์ส่วนใหญ่ของบริษัทฯ เป็นเงินให้กู้ยืม ลูกหนี้และดอกเบี้ยค้างรับสุทธิ 79,907
ล้านบาท (ร้อยละ 68.33 ของสินทรัพย์รวม) และเงินลงทุนสุทธิ 24,734 ล้านบาท (ร้อยละ
21.15 ของสินทรัพย์รวม) หนี้สินส่วนใหญ่ของบริษัทฯ เป็นเงินกู้ยืมและเงินรับฝาก 87,334
ล้านบาท (ร้อยละ 74.69 ของหนี้สินและส่วนของผู้ถือหุ้น)
มีอัตราส่วนเงินกองทุนทั้งหมดต่อสินทรัพย์เสี่ยง (BIS Ratio) ร้อยละ 13.9
สูงกว่าเกณฑ์ที่ธนาคารแห่งประเทศไทยกำหนดไว้ที่ร้อยละ 8.00 และมีสินเชื่อที่ไม่ก่อให้เกิดรายได้
(NPLs) 1,498 ล้านบาท หรือร้อยละ 1.8 ของเงินให้กู้ยืม ลูกหนี้และดอกเบี้ยค้างรับรวม
ทั้งนี้ในระหว่างปี บริษัทฯตั้งสำรอง ค่าเผื่อหนี้สงสัยจะสูญเพิ่มขึ้นจากปี 2547 จำนวน 344 ล้านบาท
ทำให้ ณ สิ้นปี 2548 บริษัทฯ มีค่าเผื่อหนี้สงสัย- จะสูญรวม 3,245 ล้านบาท
ซึ่งสูงกว่าเกณฑ์ขั้นต่ำของธนาคารแห่งประเทศไทย เพื่อรองรับความเสี่ยงด้านต่างๆของบริษัทฯ
ที่อาจเกิดขึ้นในอนาคต (ตามรายละเอียดที่ได้แสดงไว้ในส่วนที่ 2 หัวข้อ 1 เรื่องปัจจัยความเสี่ยง
ตั้งแต่หน้าที่ 1-1 ถึง 1-14)

ผลการดำเนินงานของบริษัทฯ ปี 2548 เปรียบเทียบกับปี 2547 มีกำไรก่อนหักภาษีเงินได้นิติบุคคล
3,649 ล้านบาท เพิ่มขึ้น 201 ล้านบาท หรือเพิ่มขึ้นร้อยละ 5.8
และเมื่อหักภาษีเงินได้นิติบุคคลแล้ว มีกำไรสุทธิ 3,104 ล้านบาท เพิ่มขึ้น 122 ล้านบาท
หรือเพิ่มขึ้นร้อยละ 4.1 สาเหตุหลักจากรายได้ดอกเบี้ยจากการให้เช่าซื้อและสัญญาเช่าการเงิน
ที่เพิ่มขึ้นถึงร้อยละ 20.3 จาก 5,244 ล้านบาทในปี 2547 เป็น 6,309 ล้านบาทในปี 2548
ทั้งนี้เป็นผลจากการขยายตัวในอัตราสูงของตลาดสินเชื่อเช่าซื้อรถยนต์ทั้งรถยนต์ใหม่และรถยนต์มือสอง
อย่างไรก็ตามการที่อัตรา
การเพิ่มขึ้นของกำไรสุทธิไม่สูงนักเมื่อเทียบกับการเพิ่มขึ้นของกำไรก่อนหักภาษีเงินได้นิติบุคคล
เนื่องจากในปี 2548 บริษัทฯ จ่ายภาษีเงินได้นิติบุคคลในอัตราที่สูงขึ้นถึงร้อยละ 16.9
ตามรายได้ที่เกิดขึ้น เมื่อเทียบกับปี 2547 ด้านกำไรต่อหุ้นของบริษัทฯ เพิ่มขึ้นจาก 2.24 บาทในปี
2547 เป็น 2.33 บาทในปี 2548
และมีการจ่ายเงินปันผลให้แก่ผู้ถือหุ้นสามัญและหุ้นบุริมสิทธิในอัตรา 0.30 บาทต่อหุ้น ในช่วงต้นปี
2547 และ 0.40 บาทต่อหุ้นในช่วงครึ่งปีหลังและล่าสุด ต้นปี 2548 มีการจ่ายเงินปันผลในอัตรา
0.30 บาทต่อหุ้น ส่วนครึ่งปีหลัง ยังไม่ได้มีประกาศจ่ายเงินปันผลเนื่องจากกำไรยังไม่ได้จัดสรร

จากการวิเคราะห์พบว่าผลการดำเนินงานในปี 2548
ของบริษัทย่อยและบริษัทร่วมในกลุ่มธนชาตโดยรวม อยู่ในเกณฑ์ดี กำไรสุทธิเพิ่มขึ้นจากปีก่อน
โดยรายได้หลักเกิดจากเงินให้กู้ยืมและลูกหนี้ธุรกิจเงินทุนซึ่งเพิ่มขึ้นจาก ปี 2547
ในส่วนสินเชื่อเช่าซื้อรถยนต์ของบริษัท
ประกอบกับการวิเคราะห์อัตราส่วนทางการเงินที่สำคัญฯพบว่าความสามารถในการหากำไร
(Profitability Ratio) ทั้งอัตรากำไรและอัตราผลตอบแทนผู้ถือหุ้นอยู่ในเกณฑ์ที่สูง
ขณะเดียวกันประสิทธิภาพในการบริหารสินทรัพย์เพื่อให้เกิดอัตราผลตอบแทนจากสินทรัพย์ก็อยู่ในเกณฑ์ดี
มีอัตราส่วน เงินให้กู้ยืมต่อเงินกู้ยืมที่คงที่และค่าเผื่อหนี้สงสัยจะสูญลดลง
และจากการศึกษาแนวโน้มการขยายตัวของธุรกิจการเงินของประเทศในปี 2549
พบว่ามีโอกาสที่จะขยายตัวสูง หากปัจจัยเสี่ยงที่เกิดจากความผันผวนทางการเมือง
การเปลี่ยนแปลงของราคาน้ำมัน
อัตราเงินเฟ้อภายในประเทศและนโยบายเศรษฐกิจไม่ได้มีผลกระทบอย่างรุนแรงจนทำให้ระบบเศรษฐกิจเกิดภาวะชะงักงันจากความไม่มั่นใจของนักธุรกิจและนักลงทุนโดยทั่วไป

อย่างไรก็ตาม ในฐานะบริษัทแม่ ทางบริษัทฯ
จะดำเนินธุรกิจและบริหารจัดการบริษัทในกลุ่มธนชาตทั้งหมด
ให้มีการบริการทางด้านงานปฏิบัติการและงานสนับสนุนทางการเงินอย่างครบวงจรและมีประสิทธิภาพภายใต้การ
กำกับดูแลกิจการที่ดี รวมถึงสร้างประสิทธิผลจากการดำเนินงานให้มากที่สุด มีการกำหนดเป้าหมาย
ทิศทางและ กลยุทธ์ของกลุ่มธนชาตอย่างมีวิสัยทัศน์
เพื่อสร้างความเป็นหนึ่งในความเป็นกลุ่มธุรกิจการเงินครบวงจรของประเทศ
สร้างสรรค์ความสำเร็จให้แก่ลูกค้า
และส่งเสริมแนวทางการพัฒนาทุกบริษัทในกลุ่มธนชาตให้สามารถเติบโตและ
ยืนหยัดตามภาวะเศรษฐกิจของประเทศและภูมิภาคอย่างต่อเนื่อง
ภายใต้การบริหารความเสี่ยงและการควบคุมภายในที่มีประสิทธิภาพยิ่งขึ้น

(ผู้ลงทุนควรอ่านรายละเอียดข้อมูลในส่วนที่ 2 ก่อนตัดสินใจลงทุนในหลักทรัพย์)